Գոմերի-քարից այդ նշանով տունը չի երևում, ոչ էլ նրանից վար` զգուշորեն ձորն իջնող տները և ոչ Գագիկենց տունը, այն փոքրիկ տղայի, որը առավոտյան տեսավ ինձ, թաղի անծանոթ մարդուն, պապի գործած մի տրեխը հագին, մեկը` ձեռքին վազեց-լուր տարավ, և Զռայքարի թեք լանջին մեխված` երկհարկանի տան պատշգամբից մի բուլկ երեխաներ վար նայեցին` թաղում հայտնված անծանոթին։ Տունը խրված է լանջում։ Ճեղքել են լանջը, տունը խցկել։ Ամբողջական է միայն տան ճակատը` կարմրաքար, բարձր, իսկ կողապատերի շարվածքը գնալով պակասում է և ճերմակ տանիքի հետ ձուլվում լանջին։ Ծխատերը զառիվայրում հարկ-հարկ դարավանդներ է պատրաստել, հիմնել այգի։ Տնամերձ այգին փոքր է. ոչ ավելի, ոչ պակաս, հատկացված լանջի չափ։